
РЕШЕНИЕ
№ РС-646-23-024
 

Днес, 29.03.2023 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

Заместник-председател: Антон Славчев
Член: Антоанета ***а – Цонкова
Член: Пламен Йоцов
	Член: Силвия Къдрева

У С Т А Н О В И :

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ- 25 от 08.02.2023 г. по сигнал с рег. № ЦУ01/ 646/01.02.2023 година. Със същото Решение на КПКОНПИ е прието да се извърши проверка по реда на чл. 13, ал. 1, т. 5 от Закона за противодействие на корупцията и за отнемане на незаконно придобитото имущество (ЗПКОНПИ). 
Производството е образувано срещу д-р Асен Меджидиев – служебен министър на здравеопазването.
По същество в сигнала се твърди, че половин година след назначаването му като служебен министър на здравеопазването, Меджидиев продължава да бъде и председател на Столична лекарска колегия (СЛК). Самият Меджидиев в своята декларация по ЗПКОНПИ е отбелязал, че има несъвместимост с това да бъде министър, защото е и председател на СЛК, както и че в рамките на месец ще отстрани тази несъвместимост. Към сигнала е приложено писмо с изх. № 01-06-3/1/12.01.2023 г. от главния секретар на президента на Република България до група народни представители, от което се установява, че в качеството си на министър на здравеопазването Меджидиев е утвърдил анекси към Националния рамков договор, като от една страна представлява държавата, а от друга изпълнителите на медицински дейности. От същото писмо става ясно, че Асен Меджидиев е в неплатен отпуск като председател на Управителния съвет на СЛК от 29 юли 2022 г., продължен до 30 юли 2023 година.
Във връзка с изложеното в сигнала Комисията е извършила справка в Търговски регистър и регистъра на юридическите лица с нестопанска цел (ТРРЮЛНЦ), в Сиела, в регистър БУЛСТАТ, на ел. страници на Националната здравноосигурителна каса (НЗОК), на Български лекарски съюз (БЛС), на Столична лекарска комисия (СЛК), на Президента на РБългария и на Министерски съвет. 
От Главния секретар на Президента на РБългария са получени писма с вх. № ЦУ01-646#2/21.02.2023 г. и с вх. № ЦУ01-646#4/13.03.2023 г. със следните доказателства: заверени копия от Указ № 27/31.01.2023 г. на Президента за назначаване на Асен Меджидиев за министър на здравеопазването; Декларация по чл. 110 от Конституцията на РБългария от Асен Меджидиев от 30.01.2023 г.; Декларация за несъвместимост по чл. 35, ал.1 т.1 от ЗПКОНПИ от Асен Меджидиев от 20.02.2023 г.; Указ № 212/01.08.2022 г. на Президента за назначаване на Асен Меджидиев за министър на здравеопазването; Декларация по чл. 110 от Конституцията на РБългария от Асен Меджидиев от 29.07.2022 г., Декларация за несъвместимост по чл. 35, ал.1 т.1 от ЗПКОНПИ от Асен Меджидиев от 03.01.2022 г. и Декларация по чл. 35, ал.1 т.3 от ЗПКОНПИ от Асен Меджидиев от 23.08.2022 г.

От събраните в хода на проверката доказателства, се установи следното от фактическа страна:

Сигналът е подаден от лице, идентифицирано, съгласно чл. 48 от ЗПКОНПИ.
Асен Меджидиев заема поста на служебен министър на здравеопазването в служебното правителство, назначено с Указ № 212/01.08.2022 г. на Президента на РБългария от 02.08.2022 г. На 03.08.2022 г. в деловодството на Администрация на Президента с вх. № 504 са получени Декларации по чл. 35, ал. 1, т. 1 от ЗПКОНПИ  от 03.01.2022 г. и по чл. 110 от Конституцията на Република България, в които декларира, че е съдружник и управител на търговско дружество „****“ ООД, както и че е Председател на Столична лекарска колегия. На 23.08.2022 г. в Администрация на Президента с вх. № 523 е получена Декларация по чл. 35, ал. 1, т. 3 от ЗПКОНПИ за промяна в декларираните обстоятелства от 23.08.2022 г. и в нея Меджидиев посочва, че считано от 22.08.2022 г. е заличен като съдружник и управител в „****“ ООД и че наименованието и правната форма на дружеството са променени на „****“ ЕООД. 
От извършена справка в ТРРЮЛНЦ по партидата на Асен *** Меджидиев се установява, че към датата на назначаването му за служебен министър на здравеопазването, същият е вписан като съдружник с равно дялово участие заедно с Д. Г. М. в „****“ ООД, както и като управител на дружеството. На 22.08.2022 г. е отбелязано, че Меджидиев прехвърля целия размер на своето дялово участие в дружеството на правоприемника Д. М. От същата дата е вписана промяна в наименованието и правната форма на дружеството, като същото е променено на „****“ ЕООД, с едноличен собственик на капитала и управител Д. М. Предмет на дейност е: осъществяване на извънболнична специализирана медицинска помощ и търговски сделки, свързани с осъществяваните медицински дейности и с обслужване на пациентите. 
От справка в регистър БУЛСТАТ, изготвена на 13.02.2023 г. по партидата на Столична лекарска колегия на български лекарски съюз, се установява, че като председател на районната колегия е посочен Асен Меджидиев. В справка в същия регистър от 16.03.2023 г. има нанесено последно вписване: протокол от 06.02.2023 г., промяна на обстоятелства, като за председател е отбелязан В. В. В. . Това обстоятелство е посочено и на ел. страница на Районната колегия, където за ВРИД председател на Столична лекарска колегия на Български лекарски съюз е посочен д-р В. В. 
В данните от регистър БУЛСТАТ по партидата на Български лекарски съюз е посочено, че председател на УС е И. Я. М., а членове – О. Г. Х., В. П. П., Й. Г.Г., В. В. Т., С. С. С., Н. П. Б., Р. К. А., И. В. П. и Х. И. Ш.  
Българският лекарски съюз (БЛС) е юридическо лице, неправителствена, съсловна организация на лекарите по смисъла на Закона за съсловните организации на лекарите и лекарите по дентална медицина (ЗСОЛЛДМ). БЛС упражнява своята дейност по места чрез районни колегии на БЛС. Столичната лекарска колегия на БЛС е съсловна организация на лекарите, практикуващи в гр. София. Органи на Столичната лекарска колегия на БЛС са Общото събрание, Управителния съвет, Контролна комисия и Комисия по етика. 
 От писмо с изх. № 01-06-3/1/12.01.2023 г. от главния секретар на президента на Република България до група народни представители, приложено към сигнала, се установява, че по повод на питания на народни представители, е била проведена среща с началника на кабинета на министъра на здравеопазването, който е предоставил информация, че министър Меджидиев, като председател на УС на СЛК е в неплатен отпуск от 29 юли 2022 г., продължен до 30 юли 2023 година. Съгласно Правилника за работа и решения на УС на колегията, функциите на председателя са били възложени на заместник- председателя д-р В. В. , който считано от 06.02.2023 г. е вписан в регистър БУЛСТАТ като ВРИД председател на СЛК. 
По проверката се установи още, че на електронната страница на министерство на здравеопазването е публикуван Договор № РД-НС-01-4-15 от 23.11.2022 г. за изменение и допълнение на Националния рамков договор (НРД) за медицинските дейности между Националната здравноосигурителна каса (НЗОК) и Българския лекарски съюз за 2020-2022 г. Договорът е подписан за НЗОК от нейния управител и от председателя и членове на УС на НЗОК и за БЛС от председател и членове на УС на БЛС и е съгласуван от министъра на здравеопазването Асен Меджидиев.  
От справка на електронната страница на БЛС става видно, че в периода септември – ноември 2022 г. са проведени десетки експертни срещи, между представители на НЗОК и представители на БЛС и бордове по клинични специалности, за водене на преговори във връзка с Националния рамков договор 2023 -2025 г. Публикувани са протоколите от проведените срещи на експертно ниво, като е видно, че навсякъде участие взимат представители от БЛС, както и представители от различните клинични специалности, но не и такива от Районните колегии на БЛС,  каквато е Столичната лекарска колегия.  

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Асен Меджидиев в качеството му на министър на здравеопазването е лице, заемащо висша публична длъжност по чл. 6, ал. 1, т. 3 от ЗПКОНПИ и органът, компетентен да се произнесе относно наличието или липсата на конфликт на интереси по отношение на него, е КПКОНПИ.  
От събраните по преписката материали и доказателства се установи, че като министър на здравеопазването, Меджидиев е съгласувал подписания между НЗОК и БЛС Договор № РД-НС-01-4-15 от 23.11.2022 г. за изменение и допълнение на Националния рамков договор (НРД) за медицинските дейности за 2020-2022 г. 
Съгласно Закона за здравното осигуряване (ЗЗО) и Закона за съсловните организации на лекарите и лекарите по дентална медицина (ЗСОЛЛДМ) Националният рамков договор (НРД) се изготвя и подписва между БЛС и НЗОК. НРД е подзаконов нормативен акт, който се съгласува с министъра на здравеопазването и се обнародва в „Държавен вестник“. Чл. 54, ал.7 от Закона за здравното осигуряване (ЗЗО) гласи, че министърът на здравеопазването съгласува приетите НРД, съответно анексите към тях в 14-дневен срок от представянето им и ги обнародва в „Държавен вестник“. В Устава на БЛС, в чл. 44 също е регламентирано, че НРД се подписва между Управителния съвет на БЛС и Надзорния съвет на НЗОК на основание чл. 53 от ЗЗО и чл. 5 и чл. 13 от ЗСОЛЛДМ. В този смисъл, като е съгласувал Договор № РД-НС-01-4-15 от 23.11.2022 г. за изменение и допълнение на Националния рамков договор (НРД) за медицинските дейности за 2020-2022 г., министърът на здравеопазването е осъществил свое правомощие по служба, но при липса на частен интерес. Меджидиев като председател и член на УС на СЛК на БЛС няма функции и задължения да участва в преговорите за подписване на Националния рамков договор 2023 -2025 г. и при изготвянето и подписването на договора за изменение и допълнение на Националния рамков договор за медицинските дейности за 2020-2022 г., съгласно закона. На практика в това си качество той не участва в тези процеси. Осъщественото от него правомощие по служба –съгласуването на Договор № РД-НС-01-4-15 от 23.11.2022 г. за изменение и допълнение на Националния рамков договор (НРД) за медицинските дейности за 2020-2022 г., е в качеството му на министър на здравеопазването и това е негово задължение по смисъла на ЗЗО.     
От изложеното следва, че в конкретния случай са налице две от кумулативните  предпоставките за „конфликт на интереси“ по отношение на Асен Меджидиев в качеството му на министър на здравеопазването – лице, заемащо висша публична длъжност и упражнено правомощие по служба. Не е налице обаче наличието на частен интерес. Липсата на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
           Съгласно чл. 13, ал. 1, т. 5 от ЗПКОНПИ, Комисията е компетентният орган, който да извърши проверка на сигнали във връзка с декларациите за несъвместимост на лицата, заемащи висши публични длъжности и да сезира органа по избора или назначаването за предприемане на съответните действия. 
Несъвместимост по смисъла на § 1, т. 7 от ДР на ЗПКОНПИ е заемането на друга длъжност или извършването на дейност, която съгласно Конституцията или закон е несъвместима с положението на лицето, заемащо висша публична длъжност. 
Видно от писмо с вх. № 504 от 03.08.2022 г. на Администрацията на Президента на РБългария, приложените към него декларации по чл. 35, ал. 1, т. 1 от ЗПКОНПИ и по чл. 110 от Конституцията на Република България от Асен Меджидиев относно заемане на друга длъжност, несъвместима със заеманата от него висша публична длъжност, както и направените справки в ТРРЮЛНЦ, към датата на назначаването му на длъжността министър на здравеопазването – 02.08.2022 г., Меджидиев е член, председател на УС на Столична лекарска колегия при БЛС, както и съдружник и управител на „****“ ООД. 
Съгласно чл. 19, ал. 7, т. 3 от Закона за администрацията, министрите не могат да са членове на орган на управление или контрол на юридическо лице с нестопанска цел, търговско дружество или кооперация.  
Според разпоредбата на чл. 36, ал. 1 от ЗПКОНПИ, при заемането на висша публична длъжност, за която с  Конституцията или със закон са установени несъвместимости, лицето, заемащо висша публична длъжност, подава пред органа по избора или назначаването декларация за несъвместимост в едномесечен срок от заемането на длъжността. Съгласно ал. 3 на същата разпоредба, когато лицето е декларирало наличие на несъвместимост, то е длъжно в едномесечен срок от подаване на декларацията да предприеме необходимите действия за отстраняване на несъвместимостта и да представи доказателства за това пред органа по избора или назначаването.
	На 23.08.2022 г. Меджидиев подава в Администрацията на Президента декларация по  чл. 35, ал.1, т.3 от ЗПКОНПИ за промяна на декларирани обстоятелства, а именно че, считано от 22.08.2022 г. е заличен като съдружник и управител на „****“ ООД. От справка в ТРРЮЛНЦ се установи, че в действителност от 22.08.2022 г., Меджидиев е заличен като съдружник в дружеството чрез прехвърляне на дружествения дял и същото е преименувано на „****“ ЕООД. Датата, на която е възникнало основанието за прехвърляне на дружествения дял, е дори по-ранна – на 15.08.2022 г., т.е. в едномесечния срок, съгласно чл. 36, ал. 3 от ЗПКОНПИ, от встъпването му в длъжност по Указ № 212/01.08.2022 г. 
По отношение на Председателството на Меджидиев на СЛК на БЛС, видно от справката в Регистър БУЛСТАТ, същото е прекратено с протокол, вписан на 06.02.2023 г., когато той е и министър на здравеопазването. Съгласно чл. 35, т. 1, изр. второ от ЗСОЛЛДМ не могат да бъдат избирани в органите на съюзите и на районните колегии на БЛС, министри, зам.-министри, гл. секретари на министерства и директори на здравни заведения. В Устава на Столичната лекарска комисия на БЛС, в чл. 25, т.1 също е регламентирано, че не могат да бъдат избирани и да заемат длъжност в УС, Контролната комисия и Комисията по лекарска етика на СЛК лица, които са министри. Ирелевантен остава фактът, установен  в приложеното писмо с изх. № 01-06-3/1/12.01.2023 г. от главния секретар на президента на Република България до група народни представители, че Асен Меджидиев е бил в неплатен отпуск като председател на Управителния съвет на СЛК от 29 юли 2022 г., продължен до 30 юли 2023 година. 
Предвид изложеното, на основание чл. 74, ал. 1 и ал. 2 и чл. 13, ал. 1, т. 5 от ЗПКОНПИ, Комисията за противодействие на корупцията и за отнемане на незаконно придобитото имущество, 
Р Е Ш И:

НЕ УСТАНОВЯВА конфликт на интереси по отношение на Асен Меджидиев, ЕГН ****, в качеството му на министър на здравеопазването и като такъв лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, във връзка със съгласуването на Договор № РД-НС-01-4-15 от 23.11.2022 г. за изменение и допълнение на Националния рамков договор за медицинските дейности за 2020-2022 г. поради липса на частен интерес. 
ИЗПРАЩА сигнал с рег. № ЦУ01/646/01.02.2023 г. против Асен Меджидиев, ЕГН ****, в качеството му на министър на здравеопазването и като такъв лице, заемащо висша публична длъжност по смисъла на чл. 6, ал. 1, т. 3 от ЗПКОНПИ на Президента на Република България за предприемане на необходимите действия по компетентност относно несъвместимостта.
Препис от Решението да се изпрати на Софийска градска прокуратура, с оглед преценка за реализиране на правомощията ѝ по чл. 76, ал. 2 от ЗПКОНПИ. 
	 
КОМИСИЯ:

                                ЗА ПРЕДСЕДАТЕЛ:…………/П/….…………./ АНТОН СЛАВЧЕВ /

                               ЧЛЕН:…………/П/……………………..../АНТОАНЕТА ЦОНКОВА/

                               ЧЛЕН:…………/П/…...……………....…………../ПЛАМЕН ЙОЦОВ/

                               ЧЛЕН:…………./П/………………………………/СИЛВИЯ КЪДРЕВА/

